Ho latela Molao wa motheo, tshebeletso ya setjhaba ho hang ha e a tshwanela ho amana le dipolotiki ka tsela efe kapa efe tshebeletsong eo e nehelanang ka yona ho batho. Sena se hlalosa hore basebetsi ba tshebeletso ya setjhaba ba lebeletswe hore ba nehelane ka ditshebeletso ho baahi bohle ba naha mme ho hang ha ba lokela ho hlwaya ba bang ho ba bang. Tshebeletso ya setjhaba le basebetsi ba yona ba tshebeletsong ya naha kaofela ha ba lokela hore mosebetsing wa bona, ba eteletse pele ditabatabelo tsa mokga ofe kapa ofe o ikgethang wa dipolotiki. Jwalo ka mmuso, re ke ke ra lebala mekutu le makgobonthithi a entsweng ke setjhaba ntlheng ena ya ho fana ka ditshebeletso. Re bone diprojeke tse jwalo ka Lenaneo le Atolositsweng la Mesebetsi ya Setjhaba (EPWP) le Lenaneo la Thuso Bofumeng di kopanya setjhaba le mmuso phumantshong ya ditshebeletso. Ke ka moya ona wa tshebedisano re kgothaletsang batho ho ba le seabo sa ho bopa bophelo bo ntlafetseng bakeng sa bohle. Tshebeletso le kabelo tse entsweng ke baithaopi, baabi ba ditshebeletso ba poraefete le mekga ya setjhaba e lokelwa ho tlotlwa.